
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: a X-a
Data: 1 septembrie 2026
Tipul lecției: formare de valori și atitudini

Competențe pentru cultură democratică:
· Valorizarea libertății, demnității și a drepturilor omului;
· Prețuirea diversității culturale, pornind de la ideea că, deși suntem diferiți, toți suntem Moldova;
· Respect față de țară, simbolurile statului și memoria istorică;
· Asumarea responsabilității pentru propriile alegeri, comportamente și consecințele acestora;
· Spirit civic și sentiment de apartenență;
· Abilități de ascultare și observare;
· Abilități de gândire critică și analitică;
· Cooperare, solidaritate și unitate;
· Înțelegerea cunoștințelor referitoare la independență, libertate, comunitate, țară.

Mesajul central al lecției:
Independența este o realizare istorică și o alegere pe care o confirmăm în fiecare zi prin felul în care trăim împreună. Ea capătă sens atunci când libertatea este însoțită de responsabilitate, drepturile sunt exprimate prin prețuirea demnității celuilalt, iar diversitatea devine o sursă de unitate, nu de dezbinare. Deși avem istorii, convingeri și identități diferite, împărtășim aceeași responsabilitate: să construim o Moldovă incluzivă, rezilientă și durabilă.

Obiective operaționale:
Elevii/elevele sunt capabili/capabile:
· să susțină ideea că suveranitatea, independența și democrația sunt valori fundamentale ale statului de drept;
· să argumenteze propria perspectivă asupra valorilor independenței, democrației, justiției, statului de drept;
· să reflecteze asupra contribuției personale la dezvoltarea Republicii Moldova ca stat independent și democratic.




Strategii didactice:
a) forme de organizare: frontal, grup mic/mare;
b) metode și procedee didactice: asocieri libere, analiza documentului etc.
c) resurse: Declarația de Independență a Republicii Moldova (1991).
d) organizarea clasei: scaune așezate în cerc pentru discuția în grup mare.


	Etapele lecției
	Desfășurarea activității

	EVOCARE
	Activitatea: Independența este…
Elevii exprimă prin cuvinte, expresii și idei asocieri conceptului INDEPENDENȚĂ și le grupează după criterii stabilite de ei.
Reflecție:
· Ce legătură există între aceste noțiuni? 
· Ce elemente sunt necesare pentru existența unui stat independent?
· Cum fiecare generație apără și consolidează independența?
· Care sunt responsabilitățile cetățenilor pentru funcționarea statului independent și democratic?
· Care este legătura dintre independența unui stat și drepturile și responsabilitățile cetățenilor?
· Care este contribuția tinerilor la protejarea și consolidarea independenței?

Activitatea: Descoperim valorile și idealurile Independenței
Elevii analizează fragmente din Declarația de Independență (1991) în baza a trei dimensiuni:
· Valorile promovate de Declarația de Independență
· Idealurile generației Independenței
· Importanța suveranității și independenței.

Reflecție:
· Ce principii și valori sunt evidențiate în document?
· Pentru ce au optat oamenii în perioada respectivă?
· Ce aspirații ale oamenilor se regăsesc în Declarație?
· Cum aceste aspirații sunt prezente azi?
· Care sunt idealurile și aspirațiile voastre?


	REALIZAREA SENSULUI
	Activitatea: Generațiile Independenței
Elevii formulează două mesaje: unul adresat generației care a obținut Independența în 1991 și unul adresat tinerilor de astăzi.
Mesajul către generația Independenței (1991) răspunde la întrebările: 
· Ce valori ați moștenit de la această generație?
· Pentru ce realizări le sunteți recunoscători?
· Ce drepturi și libertăți de care beneficiem astăzi au devenit posibile datorită alegerilor făcute atunci?
· Pentru ce realizări și decizii ale acestei generații suntem recunoscători?
· Mesajul către generația de astăzi (2026): 
· Ce înseamnă pentru generația noastră să trăiască într-un stat liber și independent?
· Care este contribuția la consolidarea independenței și democrației?
Ce responsabilități avem pentru păstrarea și dezvoltarea independenței?
· Ce putem construi noi pentru generațiile care vor veni după noi?

Reflecție
· Ce observați în mesaje?
· Ce au în comun?
· Prin ce sunt unice?
· Care cuvinte/expresii vă inspiră?
· Care mesaje sunt realiste?
· De ce resurse aveți nevoie pentru realizarea responsabilităților?
· Ce dorim ca generațiile viitoare să spună despre generația noastră?


	REFLECȚIE
	Activitatea: Un angajament pentru Republica Moldova
Elevii formulează un angajament personal prin care contribuie la dezvoltarea Republicii Moldova ca stat independent și democratic.
„Eu, în calitate de cetățean al Republicii Moldova, mă angajez să...”
Reflecție
Care dintre aceste acțiuni pot fi realizate de voi chiar acum?                       În ce mod prezentul și viitorul Republicii Moldova depinde de implicarea cetățenilor?

	EXTINDERE
	Elevii realizează un podcast/interviu audio cu părinții/bunicii/rudele despre evenimentele de obținere a independenței Republicii Moldova. Discuția urmărește atât experiențele și amintirile personale legate de anul 1991, cât și modul în care independența este percepută după 35 de ani. Elevii selectează din interviu o idee sau un mesaj care i-a impresionat și explică de ce îl consideră relevant pentru generația lor.




Independența Republicii Moldova: repere istorice 1989–2026
	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai 
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie 
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

